ગ્વાલિયરમાં દક્ષિણ આફ્રિકા સામે સચિને બેવડી સદી ફટકારી તેને એક સપ્તાહ કરતાં વધુ સમય થઈ ગયો છે, પણ એ સમાચાર હજી જૂના થયા નથી. હજી ટીવી પર તેના વિષેની ચર્ચાઓ ચાલી રહી છે અને સચિનને ભારતરત્ન આપવાની માંગણીઓ થઈ રહી છે. સચિનને ક્રિકેટજગતના ભગવાનથી માંડીને જે શબ્દોમાં બિરદાવાઇ રહ્યો છે, તેની સાથે ભાગ્યે જ કોઇ ભારતીય અસહમત હોય તેવું બને, કારણ કે સચિને એવી જબરદસ્ત સિદ્ધિ હાંસલ કરી છે, પણ એક ઓસ્ટ્રેલિયન મહિલા ખેલાડીને ન્યાય ખાતર પણ એટલું તો સ્વીકારવું જ રહ્યું કે સચિન આંતરરાષ્ટ્રીય વન-ડે ક્રિકેટમાં બેવડી સદી ફટકારનારો “પ્રથમ પુરુષ ખેલાડી” છે, કારણ કે આંતરરાષ્ટ્રીય વન-ડેમાં બેવડી સદી ફટકારનાર “પ્રથમ ખેલાડી” બનવાનું ગૌરવ તો ઓસ્ટ્રેલિયાની બેલિન્ડા ક્લાર્કે મેળવેલું છે.